|  |
| --- |
| Республикалык бюджеттен берилүүчү бюджеттик кредиттер менен иштөө жөнүндө жобого 4-тиркеме |

**Өтүнмө ээсинин/зайымчынын төлөө**

**жөндөмдүүлүгүн аныктоо  
МЕТОДИКАСЫ**

**1. Өтүнмө ээсинин/зайымчынын (айылдык товар өндүрүүчүнүн, ишкердин) төлөө жөндөмдүүлүгүн аныктоо**

Өтүнмө ээсинин төлөө жөндөмдүүлүгүн талдоонун максаты кредиттин өлчөмү, аны төгүү мөөнөттөрү, уюштуруу бөлүгүндө кредит берүүнүн кыйла алгылыктуу шарттарын аныктоо болуп саналат.

Өтүнмө ээсинин/зайымчынын кредитти төлөө жөндөмдүүлүгүн аныктоо үчүн анын кирешелерин жана чыгымдарын изилдөө сунушталат. Кирешелер үч багыт боюнча аныкталат:

– эмгек акыдан алынган кирешелер;

– аманаттардан жана баалуу кагаздардан түшкөн кирешелер;

– башка кирешелер.

Чыгымдардын негизги беренелерине киреше жана башка салыктарды, алименттерди төлөө, мурда алынган кредиттер жана мөөнөтүн узартып төлөө менен сатып алган товарлар боюнча ай сайын төлөмдөр, өмүрдү жана мүлктү камсыздандыруу боюнча төлөмдөр, коммуналдык төлөмдөр ж.б. кирет.

Кредит алуу үчүн өтүнмө ээси ыйгарым укуктуу мамлекеттик органга, анын кредитти төлөө жөндөмдүүлүгүн ырастоочу төмөнкүдөй документтерди берет:

– иштеген жеринен эмгек акысы жөнүндө маалымкат (кармап калуулардын өлчөмүн жана түрлөрүн көрсөтүү менен);

– коммуналдык кызмат көрсөтүүлөр үчүн эсептешүүлөр боюнча китепче, батир акысы;

– банктардагы салымдар боюнча кирешелерди ырастоочу башка документтер;

– өтүнмө ээсинин кирешелерин ырастоочу башка документтер.

Жогоруда көрсөтүлгөн документтердин негизинде өтүнмө ээсинин төлөө жөндөмдүүлүгүнө талдоо жүргүзүлөт, эмгек акыны, банктагы салымдары, баалуу кагаздар боюнча пайыздарды жана башка кирешелерин эсепке алуу менен орточо бир айлык киреше аныкталат.

Орточо бир айлык чыгашалар төлөнүүчү киреше салыгынын жана башка салыктардын, эмгек акыдан чегерүүлөрдүн (алименттерди, мурда берилген ссудаларды төлөө ж.б.), батир акысын жана коммуналдык кызматтар үчүн төлөөлөрдүн жана башка чыгымдардын өлчөмдөрүн эсепке алуу менен аныкталат.

Окшош ыкма менен өтүнмө ээсине/зайымчыга кепилдик берүүчүнүн төлөө жөндөмдүүлүгүнө талдоо жүргүзүлөт.

Документтерди жана кепилдик берүүчүнү талдоонун натыйжасында алынган маалыматтар боюнча кирешелери, чыгымдары жана пайдасы аныкталат. Алынган маалыматтардын негизинде өтүнмө ээсинин/зайымчынын негизги карызды жана пайыздарын төлөө мүмкүндүгү, ал эми кепилдик берүүчүнүн – зайымчы төлөй албаган учурда, аларды төлөө мүмкүнчүлүгүнө талдоо жүргүзүлөт. Бул үчүн:

– суралган кредит боюнча негизги карызды жана пайыздарын өтүнмө ээсинин/зайымчынын ай сайын төлөй турган суммасы аныкталат;

– негизги карыздын жана алар боюнча пайыздардын ай сайын төлөй турган суммасынын орточо бир айлык таза кирешенин суммасына карата катышы катары аныкталуучу кредитке жөндөмдүүлүгүнүн коэффициенти каралат:

 Kк = Mп / Д, мында:

 Kк – кредитке жөндөмдүүлүгүнүн коэффициенти;

Mп – кредит боюнча ай сайын төлөмдүн суммасы;

Д – бир айлык кирешенин суммасы.

Коэффициент өтүнмө ээсинин/зайымчынын ай сайын кредитти төлөө жөндөмдүүлүгүн аныктайт. Коэффициенттин чоңдугу 0,3төн ашык эмес;

– кирешелердеги жогоруда саналган чыгымдардын үлүшүн, анын ичинде кредитти төлөө боюнча чыгымдарды аныктаган коэффициент эсептелет.

 Кдр = (Мп + Мр) / Д, мында:

 Кдр – чыгымдардын үлүшүн аныктоочу коэффициент

Mр – кредит боюнча төлөмдөн тышкары, өтүнмө ээсинин/зайымчынын ай сайынкы чыгымдарынын суммасы;

Коэффициент жогоруда аталган чыгымдардын жана кредитти төгүү боюнча чыгымдардын кардардын бюджетине болгон таасиринин деңгээлин көрсөтөт. Эгерде коэффициент 0,8ден ашпаса, кредит берилет.

**2. Өтүнмө ээсинин/зайымчынын (юридикалык жактын) төлөө жөндөмдүүлүгүн аныктоо**

Юридикалык жактын ишенимдүү финансылык абалы анын төлөө жөндөмдүүлүгүнүн жана кредитке жөндөмдүүлүгүнүн негизи болуп саналат, тактап айтканда чарбалык келишимдерге ылайык төлөм талаптарын өз убагында канааттандыруу, кредитти жана пайыздарды кайтаруу, кызматкерлерге эмгек акыларын төлөө, бюджетке төлөмдөрдү жана салыктарды киргизүү жөндөмдүүлүгү.

Буга байланыштуу финансылык абалды баалоо кредит берүүнүн максатка ылайыктуулугун жана аны берүүнүн шарттарын аныктоо, кредитти кайра түзүмдөштүрүү жөнүндө (башкача айтканда, кредит берүүнүн негизги шарттарын өзгөртүү) чечимди кабыл алуу, берилген ар бир кредит жана көзөмөлдө турган жалпы карыздын көлөмүнүн сапаты боюнча агент кабыл алган тобокелдиктерди баалоо максатында жүргүзүлөт.

Баалоонун жыйынтыгы болуп юридикалык жактын финансылык абалынын сапаты жөнүндө тыянак саналат: жакшы, орточо (канааттандырарлык) же жаман (канааттандырарлык эмес) финансылык абал. Юридикалык жактын финансылык абалын баалоонун методикасы тобокелдиктерди сандык жана сапаттык талдоо жүргүзүүгө негизделет.

Тобокелдиктерди сандык талдоо тобокелдиктердин жана алардын финансылык коэффициенттерин мүнөздөөчү төмөнкүдөй топторун баалоону болжолдойт:

– ишкананын активдеринин өтпөй калуу тобокелдигин (өтүмдүүлүк коэффициентин);

– ишкананын финансылык туруктуулугун төмөндөтүү тобокелдигин (жеке жана зайымдык каражаттардын катышынын коэффициенти, жеке каражаттар менен камсыз болуу коэффициенти).

Тобокелдиктердин сапаттык талдоосун жүргүзүүдө сандык көрсөткүчтөрдө көрсөтүлүшү мүмкүн болбогон маалымат каралат. Мындай талдоону жүргүзүү үчүн зайымчы тарабынан берилген маалыматтар, ошондой эле маалымат базаларынын жана жалпыга маалымдоо каражаттарынын (алардын аныктыгын түзөтүү мүмкүндүгү менен) маалыматтары пайдаланылат.

Кайрадан түзүлгөн юридикалык жакка кредит берүү жөнүндө маселе каралып жаткан учурга, юридикалык жактын учурдагы финансылык абалына түз коркунучтардын жоктугуна байланыштуу юридикалык жактын финансылык абалы орточо деп эсептелет.

1) Юридикалык жактын финансылык абалын баалоодо өтүмдүүлүктүн жана финансылык туруктуулуктун коэффициенттери пайдаланылат.

а) өтүмдүүлүктүн жана төлөө жөндөмдүүлүгүнүн көрсөткүчтөрү.

Юридикалык жактын финансылык абалын кыска мөөнөттүү келечектеги көз карашта баалоодо баалоонун критерийлери катары өтүмдүүлүк жана төлөө жөндөмдүүлүгүнүн көрсөткүчтөрү, т.а. кыска мөөнөттүү милдеттенмелер боюнча эсептерди өз убагында жана толук көлөмдө жүргүзүү жөндөмдүүлүгү чыгат.

1-таблица

**Өтүнмө ээсинин/зайымчынын (юридикалык жактын) кыска мөөнөттүү келечекте төлөө жөндөмдүүлүгүн аныктоо методикасы**

| **Көрсөткүчтүн аталышы** | **Коэффициент-тер** | **Эсептөө формуласы** | **Кыскача мүнөздөмө** | **Чеги** |
| --- | --- | --- | --- | --- |
| Өтүмдүүлүктүн көрсөткүчтөрү | Учурдагы өтүмдүүлүктүн коэффициенти | Жүгүртүү активдери/кыска мөөнөттүү милдеттенмелер | Учурдагы милдеттенмелердин бир сомуна учурдагы активдердин канча сому туура келе тургандыгын көрсөтүү менен активдердин өтүмдүүлүгүнө жалпы баа берет.  Ушул көрсөткүчтү эсептөөнүн логикасы ишкана кыска мөөнөттүү милдеттенмелерди негизинен учурдагы активдердин эсебинен төгөт, демек эгерде учурдагы активдер чоңдугу боюнча учурдагы милдеттенмелерден ашса, ишкана ийгиликтүү иштеп жатат деп каралат | >2 |
| Тез өтүмдүүлүктүн коэффициенти | (Жүгүртүү активдери ТМЗ кошпогондо)/кыска мөөнөттүү милдеттенмелер | Өзүнүн мазмундук мааниси боюнча ушул коэффициент учурдагы өтүмдүүлүк коэффициентине окшош. Бирок учурдагы активдердин кыйла тар чөйрөсү боюнча эсептелет, эсептөөдөн алардын кыйла аз өтүмдүү бөлүгү – өндүрүштүк запастары алып салынат.  Мындай алып салуунун логикасы запастардын олуттуу аз өтүмдүүлүгүндө гана эмес, андан да маанилүүсү өндүрүштүк запастарды аргасыз саткан учурда түшүрүүгө мүмкүн болгон акча каражаттары, аларды сатып алуу боюнча сарптоонун олуттуу төмөн болуу мүмкүндүгүндө турат. Ошондуктан ишкананын кыска мөөнөттүү милдеттенмелерден, товардык-материалдык запастарды сатууга барбай туруп, төлөп кутулуу жөндөмдүүлүгүн аныктоо абдан маанилүү болуп саналат | >1 |
| Абсолюттук өтүмдүүлүктүн коэффициенти | Акча каражаттары/кыска мөөнөттүү милдеттенмелер | Абсолюттук өтүмдүүлүктүн коэффициенти ишкананын өтүмдүүлүгүнүн кыйла катуу критерийи болуп саналат жана зарыл болгондо кыска мөөнөттүү зайымдык милдеттенмелердин канча бөлүгүн башка активдерди пайдаланууга барбай туруп болгон акча каражаттарын пайдалануу менен гана тез арада төгүү мүмкүндүгүн көрсөтөт | >0,2 |
| Төлөө жөндөмдүүлү-гүнүн көрсөткүчтөрү | Жеке жүгүртүү каражаттары-нын чоңдугу | Жүгүртүү активдери/кыска мөөнөттүү милдеттенмелер | Ушул көрсөткүч ишкананын жүгүртүү активдеринин курамында болгон жеке жүгүртүү каражаттарынын чоңдугун аныктайт. Жеке жүгүртүү каражаттарын көбөйтүү ишкананын иш активдүүлүгүнүн жогорулашы жөнүндө, ал эми алардын азайтуу, тескерисинче анын иш активдүүлүгүнүн төмөндөшү жөнүндө мүнөздөйт | 0,2 |
| Төлөө жөндөмдүүлү-гүнүн көрсөткүчтөрү | Жеке капиталдын маневрдүүлүгү | Жеке жүгүртүү каражаттарынын чоңдугу/жеке капиталдын чоңдугу | Ушул коэффициент компаниянын жеке капиталынын кайсы бөлүгү учурдагы ишти каржылоо үчүн пайдаланыларын, т.а. жүгүртүү каражаттарына салынгандыгын жана кайсы бөлүгү капиталдаштырылганын көрсөтөт | >0 |
| Жеке жүгүртүү каражаттары менен камсыз болуунун коэффициенти | Жеке жүгүртүү каражаттары/жүгүр-  түү активдери | Финансылык планда компаниянын учурдагы иши кыска мөөнөттүү активдерди жана пассивдерди туруктуу трансформациялоодо көрсөтүлөт. Ийгиликтүү иштеп жаткан ишкананын каалаган активдеринин эки каржылоо булагы бар: жеке жана тартылган. Эгерде ишканада жеке жүгүртүү каражаттарынын жетишсиздиги байкалса, эреже катары бул ишкананын балансынын түзүмү канааттандырарлык эмес, финансылык абалы туруксуз. Жеке жүгүртүү каражаттарынын болушу уюмдун финансылык туруктуулугунун маанилүү көрсөткүчтөрүнүн бири болуп саналат, жеке жүгүртүү капиталынын жоктугу уюмдун бардык жүгүртүү каражаттары зайымдык булактарынын эсебинен түзүлгөндүгү жөнүндө күбөлөндүрөт | >0,1 |

б) финансылык туруктуулуктун көрсөткүчтөрү

Юридикалык жактын финансылык абалынын негизги мүнөздөмөлөрүнүн бири узак мөөнөттүү келечек позициясында анын туруктуулугу болуп саналат. Чарбакер субъекттин өзүнүн узак мөөнөттүү зайымдары боюнча өз убагында жооп берүү жөндөмдүүлүгү, анын узак мөөнөттүү келечектеги финансылык туруктуулугу жөнүндө күбөлөндүрөт. Ушуга байланыштуу дүйнөлүк эсептик-аналитикалык практика ишкананын финансылык туруктуулугуна баалоо үчүн бир катар көрсөткүчтөр системасын иштеп чыккан.

2-таблица

**Өтүнмө ээсинин/зайымчынын (юридикалык жактын) узак мөөнөттүү келечекте кредитке жөндөмдүүлүгүн аныктоонун методикасы**

| **Көрсөткүчтүн аталышы** | **Коэффициенттер** | **Эсептөө формуласы** | **Кыскача мүнөздөмө** | **Чеги** |
| --- | --- | --- | --- | --- |
| Финансылык туруктуулуктун көрсөткүчтөрү | Автономиянын коэффициенти | Жеке капитал/баланстын жыйынтыгы | Коэффициент ишкананын пассивдеринде жеке каражаттардын үлүшүн чагылдырат жана менчик ээлери үчүн да жана кредиторлор үчүн да кызыгуу жаратат. Пассивдерде жеке каражаттардын үлүшү зайымдык каражаттардын үлүшүнөн ашык болууга тийиш деп эсептелет. Автономиянын жогорку коэффициенти финансылык тобокелдикти кыскартат жана сырттан кошумча каражаттарды тартууга мүмкүнчүлүк берет. Бирок өтө ири чоңдугу кредиттик ресурстарды тартууну билбегендиги тууралуу күбөлөндүрүшү мүмкүн. Коэффициент-тин өзгөрүүсү ишкананын ишинин кеңейүүсүн же кыскаруусун көрсөтүшү мүмкүн | >0,3 |
| Финансылык туруктуулуктун көрсөткүчтөрү | Жеке жана зайымдык каражаттардын катышынын коэффициенти (капиталдашты-руунун коэффициенти) | Милдеттенмелердин чоңдугу/жеке капитал | Ушул коэффициент төмөнкүдөй интерпретацияга ээ: жеке каражаттардын салынган ар бир сомуна зайымдык каражаттардын канча сому туура келери жана финансылык туруктуулуктун тобокелдигинин жетиштүү жогорку деңгээли жөнүндө күбөлөндүрөт | 3,5> |
| Узак мөөнөттүү салымдардын түзүмүнүн коэффициенти | Узак мөөнөттүү милдеттенмелер/жүгүртүү-дөн тышкаркы активдер | Узак мөөнөттүү салымдардын түзүмүнүн коэффициентин эсептөөнүн негизги идеясы узак мөөнөттүү кредиттер жана зайымдар негизги каражаттарды жана башка капиталдык салымдарды каржылоо үчүн пайдаланылат деген божомолго негизделет. Ошону менен бирге негизги каражаттардын жана башка жүгүртүүдөн тышкаркы активдердин кайсы бөлүгү (%) тышкы инвесторлордун эсебинен каржыланарын көрсөтөт | 0,5> |
| Финансылык леверидждин деңгээли | Узак мөөнөттүү милдеттенмелер/жеке капитал | Ушул коэффициент ишкананын финансылык туруктуулугунун негизги мүнөздөмөлөрү-нүн бири болуп эсептелет, анын экономикалык интерпретация-сы төмөнкүдөй: жеке каражаттардын ар бир сомуна зайымдык капиталдын канча сому туура келери | 3> |

2) Юридикалык жактын ишинин натыйжалуулугун баалоодо рентабелдүүлүктүн көрсөткүчтөрү пайдаланылат.

Рентабелдүүлүктүн көрсөткүчтөрү юридикалык жактын ишине салынган каражаттардын жалпы натыйжалуулугун баалоо үчүн арналган.

3-таблица

**Арыз берүүчүнүн/зайымчынын (юридикалык жактын) ишинин рентабелдүүлүгүн аныктоонун методикасы**

| **Көрсөткүчтүн аталышы** | **Коэффи-циенттер** | **Эсептөө формуласы** | **Кыскача мүнөздөмө** | **Чеги** |
| --- | --- | --- | --- | --- |
| Рентабелдүүлүктүн көрсөткүчтөрү | Активдердин рентабелдүү-лүгү | Таза пайда/жыйын-ды активдер | Коэффициент активдердин ар бир сомуна канча сом таза пайда алынгандыгын көрсөтөт. Эгерде активдердин рентабелдүүлүгү узак мөөнөттүү кредиттер үчүн пайыздык ставкадан азыраак болсо, анда ишкананы ийгиликтүү деп эсептөөгө болбойт | >0,001 |
| Сатуулардын рентабелдүү-лүгү | Таза пайда/түшкөн акча | Коэффициент сатылган продукциянын ар бир сомуна ишкана алган таза кирешенин чоңдугун көрсөтөт | >0,1 |
| Жеке капиталдын рентабелдүү-лүгү | Таза пайда/жеке капитал | Коэффициент жеке капиталдын канчалык натыйжалуу пайдаланылганын көрсөтөт жана акционерлер үчүн өзгөчө маанилүү, анткени фонддук биржада акциялардын котировкасына таасир көрсөтүшү мүмкүн | >0,1 |

Финансылык-кредиттик уюмдардын финансылык абалына жана ишинин натыйжалуулугуна талдоо жүргүзүүгө карата коэффициенттер Кыргыз Республикасынын Улуттук банкы тарабынан бекитилген ченемдик укуктук актылардын ченемдерине ылайык колдонулат.